NEWS ALERT Lovitură de teatru: Dan Șucu, contract pe 5 ani pentru Mircea Lucescu la Rapid: "Avem garanția că plecăm pe un drum bun"
Dan Șucu, acționarul majoritar de la Rapid, anunță că vrea să îl aducă pe legendarul Mircea Lucescu (78 de ani) în Giulești.
Rămasă fără principal după demiterea lui Cristiano Bergodi, Rapid este pregătită în prezent de interimarii Bogdan Lobonț și Adrian Iencsi. Din vară, giuleștenii vor numi un alt antrenor.
Dan Șucu anunță public că îl vrea pe Mircea Lucescu la Rapid: "Eu sunt optimist"
Deși Dan Șucu a anunțat public că s-a întâlnit recent cu Marius Șumudică, prioritatea acționarului majoritar de la Rapid este Mircea Lucescu. Omul de afaceri îl asigură pe "Il Luce" de control total pe partea tehnică și sportivă și este încrezător că răspunsul lui Lucescu va fi unul pozitiv.
"Prioritatea mea și a Rapidului în aceste zile este Mircea Lucescu. Lucrăm doar la asta! Orice altceva poate să mai aștepte. Orice alte păreri pro sau contra, la fel, pot să mai aștepte. Îl dorim pe Mircea Lucescu antrenor, manager general, după modelul fotbalului profesionist. Cum e în alte campionate puternice, să zicem Premier League.
Dacă va accepta, la dânsul va fi toată partea tehnică, sportivă. Eu sunt optimist. Săptămâna următoare am putea avea un răspuns. Poate s-a săturat și domnia sa de echipe la mii de kilometri și rămâne acasă, aici, la Rapid.
Știe că avem un proiect foarte serios pe termen lung, așa cum îi place unui mare profesionist cum este Mircea Lucescu. Încercăm pe toate căile să-l convingem să ni se alăture.
Ar însemna o garanție a performanței, o garanție că la Rapid se dorește ceva cu adevărat mare pe măsura dragostei și ambiției fanilor noștri. L-am rugat și pe domnul George Copos să ne dea o mână de ajutor dată fiind relația specială dintre cei doi.
Domnul Copos mi-a promis că se va implica și va vorbi cu domnul Lucescu pentru binele Rapidului. Ne dorim ca Mircea Lucescu să vină la Rapid, dar evident, decizia finală îi aparține domniei sale.
Cu o asemenea personalitate lângă noi avem garanția că putem pleca pe un drum bun și pe partea sportivă. Vedem ce va fi zilele următoare, dar vă asigurăm, lucrăm doar pentru binele Rapidului", a spus Dan Șucu, pentru Fanatik.
Potrivit sursei citate, Dan Șucu îi oferă lui Mircea Lucescu un contract pe cinci ani, cu bonusuri de performanță.
Mircea Lucescu poate reveni după 24 de ani la Rapid
Mircea Lucescu, care va împlini 79 de ani în iulie, este liber de contract din noiembrie, când a demisionat de la Dinamo Kiev. În iarnă, tehnicianul a fost ofertat de Beșiktaș, însă a refuzat, motivând că nu vrea să preia un club în mijlocul sezonului.
Cel mai titrat antrenor român, câștigător al Cupei UEFA cu Șahtior Donețk și al Supercupei Europei cu Galatasaray, a mai antrenat la Rapid în perioadele 1997-1998 și 1999-2000. Alături de formația din Giulești a câștigat un titlu și o Supercupă.
Rapid a fost și ultima echipă din România pe care a pregătit-o Mircea Lucescu. După ce în prima parte a carierei a lucrat la Corvinul, naționala României, Dinamo sau mai multe echipe din Italia (Pisa, Brescia, Reggiana, Inter), "Il Luce" a luat ulterior drumul estului, către Galatasaray, Beșiktaș, Șahtior Donețk, Zenit Sankt Petersburg, naționala Turciei sau Dinamo Kiev.
Urmăriți SPORT.RO și pe Google News